ຕາມການລາຍງານ ຂອງວິທະຍຸກະຈາຍສຽງແຫ່ງຊາດລາວ ໃຫ້ຮູ້ວ່າ ປັດຈຸບັນ ຂະແໜງອຸດສາຫະກໍາຕັດຫຍິບຂອງລາວ ມີຄວາມຕ້ອງການແຮງງານປະມານ 10.000 ຫາ 15.000 ຄົນ ໂດຍເປີດຮັບທັງຜູ້ທີ່ມີປະສົບການ ແລະ ບໍ່ທັນມີປະສົບການໃນດ້ານການຕັດຫຍິບມາກ່ອນ.
ທ່ານ ໄຊບັນດິດ ຣາຊະພົນ, ປະທານສະມາຄົມອຸດສາຫະກຳຕັດຫຍິບລາວ ໃຫ້ສໍາພາດວ່າ: ຈຳນວນແຮງງານທີ່ຕ້ອງການທັງໝົດນີ້ ຈະປະກອບເຂົ້າໃນໂຮງງານຕັດຫຍິບ ຢູ່ເຂດເສດຖະກິດພິເສດຫຼາຍກວ່າໝູ່ ເພາະເປັນໂຮງງານຂະໜາດໃຫຍ່ ທີ່ມີຄວາມຕ້ອງການແຮງງານເປັນຈໍານວນຫຼາຍ, ນອກຈາກນີ້ ຈະປະກອບເຂົ້າໃນໂຮງງານຕັດຫຍິບຕ່າງໆ ໃນນະຄອນຫຼວງວຽງຈັນ ຕາມຄວາມຕ້ອງການຕົວຈິງ ໂດຍເປີດຮັບທັງຜູ້ມີປະສົບການ ແລະ ບໍ່ມີປະສົບການໃນການຕັດຫຍິບມາກ່ອນ ເພາະມີຫຼາຍຕໍາແໜ່ງງານ, ແຕ່ມີເງື່ອນໄຂວ່າ ທຸກຄົນຕ້ອງໄດ້ຜ່ານການກວດກາສຸຂະພາບ ໂດຍສະເພາະກວດຫາເຊື້ອພະຍາດໂຄວິດ-19 ແລະ ຕ້ອງສັກວັກຊີນປ້ອງກັນພະຍາດດັ່ງກ່າວຄົບກ່ອນ. ຜູ້ທີ່ມີຄວາມສົນໃຈສະໝັກງານ ສາມາດຕິດຕໍ່ຫາຫ້ອງການແຮງງານ ແລະ ສະຫວັດດີການເມືອງ ຫຼື ພະແນກແຮງງານ ແລະ ສະຫວັດດີການສັງຄົມແຂວງທີ່ຕົນອາໃສຢູ່ ເພື່ອເປັນໃຈກາງປະສານງານຕ່າງໆ ກັບພາກສ່ວນກ່ຽວຂ້ອງ ຢູ່ນະຄອນຫລວງວຽງຈັນ ຫຼື ສາມາດຕິດຕໍ່ຫາສະມາຄົມອຸດສາຫະກຳຕັດຫຍິບລາວ ໄດ້ໂດຍກົງ.
ທ່ານ ໄຊບັນດິດ ຣາຊະພົນ ໃຫ້ຮູ້ຕື່ມວ່າ: ສະມາຄົມອຸດສາຫະກຳຕັດຫຍິບລາວ ຈະຮ່ວມກັບຂະແໜງການ ທີ່ກ່ຽວຂ້ອງຂອງນະຄອນຫຼວງຽງຈັນ ເພື່ອຈັດບ່ອນພັກເຊົາໃຫ້ບັນດາແຮງງານຈາກຕ່າງແຂວງທີ່ເດີນທາງເຂົ້າມາສະໝັກງານຢູ່ຈຸດໃດໜຶ່ງ, ຫຼັງຈາກນັ້ນ ຈະໃຫ້ຜູ້ປະກອບການໂຮງ ງານຕັດຫຍິບໄປສໍາພາດເອົາແຮງງານດ້ວຍຕົນເອງ ຕາມຄວາມຕ້ອງການຕົວຈິງ ໃນແຕ່ລະຕໍາແໜ່ງງານທີ່ຕ້ອງການ, ທັ້ງນີ້ ເພື່ອແນໃສ່ເຮັດໃຫ້ບັນ ດາຜູ້ປະກອບການຕັດຫຍິບສາມາດດໍາເນີນກິດຈະການໄດ້ຕໍ່ໄປ ພາຍໃຕ້ມາດຕະການປ້ອງກັນພະຍາດໂຄວິດ-19 ໃນໂຮງງານ ຂອງຕົນຕາມທີ່ລັດ ຖະບານວາງອອກຢ່າງເຂັ້ມງວດ.